Man sterf toe motor lodge se muur trefDie motor se wrak. Foto: Leonie Bezuidenhout. ŉ Man in sy laat 20’s is Vrydagoggend dood toe die voertuig wat hy bestuur het ŉ muur by die ingang van ŉ lodge naby die Waterkloof-lugmagbasis in Pretoria getref het. Kapt. Dave Miller, woordvoerder van die Lyttelton-polisie, het aan Maroela Media gesê die ongeluk het omstreeks 07:00 in Solomon Mahlangu-rylaan in Monumentpark plaasgevind. “Die bestuurder van die voertuig het op ŉ manier beheer oor die voertuig verloor en teen die lodge se grensmuur gebots. Die man is op die toneel weens sy beserings dood. ŉ Vrou, ook in haar 20’s, is tydens die botsing beseer en na ŉ hospitaal geneem vir mediese behandeling,” het Miller gesê. Miller het gesê die omstandighede wat tot die botsing gelei het, word in ŉ saak van strafbare manslag ondersoek. ‘n Lykswa op die toneel. Foto: Cyril Blackburn.